CELEX: 32019D0471
Language: ro
Date: 2019-03-20 00:00:00
Title: Decizia de punere în aplicare (UE) 2019/471 a Comisiei din 20 martie 2019 de aprobare a planului de eradicare a pestei porcine africane la porcii sălbatici din anumite zone din Ungaria [notificată cu numărul C(2019) 2073] (Text cu relevanță pentru SEE.)

22.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 80/50
               
            
         DECIZIA DE PUNERE ÎN APLICARE (UE) 2019/471 A COMISIEI
         din 20 martie 2019
         de aprobare a planului de eradicare a pestei porcine africane la porcii sălbatici din anumite zone din Ungaria
         
            
               [notificată cu numărul C(2019) 2073]
            
         
         (Numai textul în limba maghiară este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (1), în special articolul 16 alineatul (1) al doilea paragraf,
         întrucât:
         
                     (1)
                  
                  
                     Directiva 2002/60/CE prevede măsurile minime care trebuie aplicate la nivelul Uniunii pentru controlul pestei porcine africane, inclusiv cele care trebuie aplicate în cazul confirmării unui caz de pestă porcină africană la porci sălbatici.
                  
               
                     (2)
                  
                  
                     În plus, Decizia de punere în aplicare 2014/709/UE a Comisiei (2) stabilește măsuri zoosanitare de combatere a pestei porcine africane în statele membre sau în zone ale acestora menționate în anexa la decizia respectivă („statele membre în cauză”), precum și în toate statele membre în ceea ce privește circulația porcilor sălbatici și obligațiile de informare. În anexa la Decizia de punere în aplicare 2014/709/UE sunt menționate și delimitate anumite zone din statele membre în cauză, diferențiate în funcție de nivelul de risc pe baza situației epidemiologice în ceea ce privește boala respectivă, inclusiv o listă a zonelor cu risc înalt. Anexa respectivă a fost modificată de mai multe ori pentru a ține cont de evoluția situației epidemiologice în Uniune în ceea ce privește pesta porcină africană, care trebuia să fie reflectată în anexa respectivă.
                  
               
                     (3)
                  
                  
                     În 2018, Ungaria a notificat Comisiei existența unor cazuri de pestă porcină africană la porci sălbatici și a adoptat în mod corespunzător măsurile de control al bolii respective, necesare în temeiul Directivei 2002/60/CE.
                  
               
                     (4)
                  
                  
                     Având în vedere situația epidemiologică actuală și în conformitate cu articolul 16 din Directiva 2002/60/CE, Ungaria a transmis Comisiei un plan de eradicare a pestei porcine africane („planul de eradicare”).
                  
               
                     (5)
                  
                  
                     Anexa la Decizia de punere în aplicare 2014/709/UE a fost modificată cel mai recent prin Decizia de punere în aplicare (UE) 2018/1856 a Comisiei (3) pentru a se ține cont, printre altele, de cazurile de pestă porcină africană care afectează porci sălbatici din Ungaria, iar părțile I și II din anexa respectivă includ în prezent zonele din Ungaria în care s-au înregistrat cazuri de infecții.
                  
               
                     (6)
                  
                  
                     Planul de eradicare transmis de Ungaria a fost examinat de Comisie și este considerat conform cu cerințele stabilite la articolul 16 din Directiva 2002/60/CE. Prin urmare, el ar trebui să fie aprobat în consecință.
                  
               
                     (7)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Se aprobă planul transmis de Ungaria la 4 octombrie 2018 în conformitate cu articolul 16 alineatul (1) din Directiva 2002/60/CE, privind eradicarea pestei porcine africane în populația de porci sălbatici din zonele menționate în anexa la Decizia de punere în aplicare 2014/709/UE.
         
         
            Articolul 2
            Ungaria pune în aplicare actele cu putere de lege și actele administrative necesare pentru punerea în aplicare a planului de eradicare, în termen de 30 de zile de la data adoptării prezentei decizii.
         
         
            Articolul 3
            Prezenta decizie se adresează Ungariei.
         
         
            Adoptată la Bruxelles, 20 martie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 192, 20.7.2002, p. 27.
         
            (2)  Decizia de punere în aplicare 2014/709/UE a Comisiei din 9 octombrie 2014 privind măsurile zoosanitare de combatere a pestei porcine africane în anumite state membre și de abrogare a Deciziei de punere în aplicare 2014/178/UE (JO L 295, 11.10.2014, p. 63).
         
            (3)  Decizia de punere în aplicare (UE) 2018/1856 a Comisiei din 27 noiembrie 2018 de modificare a anexei la Decizia de punere în aplicare 2014/709/UE privind măsurile zoosanitare de combatere a pestei porcine africane în anumite state membre (JO L 302, 28.11.2018, p. 78).